ધાર્મિક માન્યતા એવી છે કે આ ત્રણેય ભાઈ-બહેનોની આંખો દુઃખતી હતી એટલે બીજ સુધી મૂર્તિઓનાં દર્શન પણ થતાં નથી. અષાઢી બીજે સવારે ચાર વાગ્યે પૂજા-આરતી થાય છે અને ત્રણેય મૂર્તિઓ પરથી આંખના પાટા છોડી નખાય છે. સાડા ચાર વાગ્યે ભોગ ધરાવાય છે. આ ભોગમાં ખીચડી, કોળું અને ગવારફળીનું શાક અને દહીં એટલું જ હોય છે. એ ભોગવિધિ પછી ત્રણેય ભગવાનને તેમના અલગ અલગ રથો પર લઈ જવાય છે. સાત વાગ્યે મંદિરમાંથી જય રણછોડ માખણચોરના ગગનભેદી નારાઓ વચ્ચે પહેલાં મંદિરની ગાયો નીકળે પછી ત્રણેય રથ નીકળે છે. આમ હવે અમદાવાદમાં પણ જગન્નાથપુરીની માફક જગન્નાથ મંદિરના મહારાજ ગુજરાતના મુખ્યમંત્રી યાત્રાનો શુભારંભ કરાવે છે, જેને મંદિરની ભાષામાં પહિન્દ કહે છે. રથયાત્રામાં શણગારેલા ગજરાજો, ટ્રક, ખટારા, અંગકસરતના કમાલના ખેલ કરતા અખાડાના અખાડિયનો, ભજનમંડળીઓ, બેન્ડવાજાં, સાધુ-સંતોની મોટી ફોજ જોડાય છે. પરંપરા મુજબ ત્રણેય રથોને ખલાસ જ્ઞાતિના લોકો દોરડાથી ખેંચે છે. એ એમનો આગવો અધિકાર છે. અષાઢી બીજે અમદાવાદમાં 141મી રથયાત્રા શ્રદ્ધા, ભક્તિ અને હર્ષોલ્લાસથી જમાલપુર જગન્નાથજી મંદિરેથી નીકળશે. અષાઢી બીજ બાર બીજમાંથી સર્વોત્તમ છે. આ શુભ પર્વે ખેડૂતો વાવણી કરે છે. આખું શહેર લગભગ તે દિવસે શહેરના રાજમાર્ગો પર આવી જાય છે. મગ-જાંબુ અને દાડમનો પ્રસાદ લેવા માટે સેંકડો લોકો કલાકો સુધી ઊભા રહે છે. એમની ઇચ્છા હોય છે કે ક્યારે એ ત્રણ રથ નીકળે ને દર્શન થાય. હા, આ બધું વર્ણન એક સદી કરતાં પણ વધુ સમયથી દર વર્ષે અષાઢી બીજે નીકળતી રથયાત્રાનું છે. શહેરના જમાલપુર જગન્નાથ મંદિરેથી વહેલી સવારમાં જ નીકળતી રથયાત્રા અમદાવાદના નગરજનો જ નહિ, ગુજરાતમાંથી ઠેરઠેરથી આવતા અનેક ભાવિકજનો માટે એક શ્રદ્ધાયાત્રા છે, તો એ હેમખેમ પાર પડે તે શહેરના પોલીસતંત્ર માટે બોતેર કલાકની આકરી પરીક્ષાનું પર્વ બની રહે છે. ગુજરાતમાં હવે 50 જેટલાં નાનાં-મોટાં નગરોમાં રથયાત્રા યોજાવા લાગી છે, પરંતુ અમદાવાદની યાત્રા શિરમોરસમી છે. ભારતના પૂર્વ કિનારે જગન્નાથપુરીમાં યોજાતી રથયાત્રા પછીની દેશમાંની આ સૌથી મોટી રથયાત્રા છે.